Ο **Χριστιανός ο νεότερος** ή **Χριστιανός του Μπράουνσβαϊγκ-Βολφενμπύτελ** (*Christian von Braunschweig-Wolfenbüttel*, 20 Σεπτεμβρίου 1599 - 16 Ιουνίου 1626) από τον Οίκο των Γουέλφων του Μπράουνσβαϊγκ-Λύνεμπουργκ ήταν ορδινάριος του Χάλμπερστατ (1616-23) και αρχηγός των προτεσταντών κατά τον Τριακονταετή πόλεμο, όπου είχε τη φήμη του φανατικού.

Βιογραφία
---------

Γεννήθηκε στο Γκρένινγκεν (τώρα στη Σαξονία-Άνχαλτ) ως γιος του ευφυούς Ερρίκου Ιουλίου, πρίγκιπα του Βολφενμπύτελ και της Ελισάβετ των Όλντενμπουργκ, κόρης του Φρειδερίκου Β΄ της Δανίας. Εκπαιδεύτηκε από τον θείο του Χριστιανό Δ΄ της Δανίας και φοίτησε στο Πανεπιστήμιο του Χέλμστετ. Το 1616 απεβίωσε ο 14ετής αδελφός του Ροδόλφος και ο 17χρονος Χριστιανός εξελέγη ορδινάριος της επισκοπής του Χάλμπερστατ ως διάδοχός του, χωρίς όμως να λάβει επίσημα την έγκριση του αυτοκράτορα ή της Ρωμαιοκαθολικής Εκκλησίας. Με τη θέση αυτή πάντως απέκτησε οικονομικούς πόρους, χρήσιμους για τη μετέπειτα στρατιωτική του σταδιοδρομία.

Το 1621 πολέμησε στην Ολλανδία μαζί με τον Μαυρίκιο, πρίγκιπα της Οράγγης εναντίον του ισπανικού στρατού. Έφτιαξε δικό του στράτευμα και ως βοηθός του Φρειδερίκου Ε΄, εκλέκτορα παλατινού κόμη του Ρήνου συμμετείχε μεταξύ 1622 και 1623 στις μάχες του Χεχστ (Höchst), του Φλερύς (Fleurus) και του Στάτλον (Stadtlohn). Στην πρώτη και την τρίτη από αυτές νικήθηκε από τον κόμη του Τίλλυ, αλλά στη δεύτερη η νίκη του αποτέλεσε μεγάλη επιτυχία, καθώς ανακούφισε την πολιορκία του Bergen op Zoom. Συμμετείχε σε λεηλασίες και εμπρησμούς στα γαλλογερμανικά σύνορα και την Ολλανδία.

Στοιχεία του θυρεού (από αριστερά προς τα δεξιά): δύο λευκοί λέοντες (Μπράουνσβαϊγκ), κυανός λέων με καρδιές γύρω του (Λύνεμπουργκ), χρυσός λέων (Λάουτερμπουργκ), λέων με ραβδωτή ταινία γύρω του (Χόμπουργκ), δύο πόδια αρκούδας (Χόγια), τρίγωνα κόκκινα και λευκά ως παράσταση περιεστραμμένου σταυρού (Αλτμπρουχχάουζεν), λωρίδες κόκκινες & λευκές (Νοϊμπρουχχάουζεν). Γύρω η ταινία του τάγματος της περικνημίδας με την επιγραφή «Honi soit qui mal y pense» (*Αίσχος σε αυτόν που σκέπτεται κακόβουλα*) και επάνω το δουκικό στέμμα
Αγαπούσε το ιππικό στη μάχη και είχε τη φήμη του βίαιου και ανηλεούς εναντίον των καθολικών. Οι αντίπαλοί του τον αποκαλούσαν *der Tolle* (ο λυσσαλέος) λόγω των υπερβολών του, άποψη των φιλο-Αψβουργικών φυλλαδίων της εποχής. Απεβίωσε το 1626, πιθανότατα από όψιμες επιπλοκές του τραυματισμού που υπέστη σε μάχη το 1622, από τον οποίο δεν είχε ποτέ συνέλθει. Στην επισκοπή του Χάλμπερστατ τον διαδέχθηκε ο Χριστιανός Γουλιέλμος του Βρανδεμβούργου.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 9  Απριλίου 2014.
2. ↑  Darryl Roger Lundy: (Αγγλικά) *The Peerage*. p764.htm#i7634. Ανακτήθηκε στις 9  Οκτωβρίου 2017.
3. 1 2  «Encyclopædia Britannica» (Αγγλικά) biography/Christian-of-Brunswick. Ανακτήθηκε στις 9  Οκτωβρίου 2017.

Πηγές
-----

* "Christian-of-Brunswick." Encyclopædia Britannica. 2004. Encyclopædia Britannica Premium Service. 2 Dec. 2004
* Allgemeine Deutsche Biographie, vol. 4, p. 677-683
* Ernst von Mansfeld - notification (also in English) concerning the latest biography about Count Mansfeld (published in September 2010)
* Chisholm, Hugh, ed. (1911). "Christian of Brunswick". Encyclopædia Britannica (11th ed.). Cambridge University Press.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 259585141
* LCCN: nr93005951
* ISNI: 0000 0000 6120 2133
* GND: 10212809X
* SUDOC: 188638717
* ULAN: 500340997
* RKD: 485798

 |

 |